Cappelens sønn: «Uten den politimannens hjelp, så hadde aldri pappa klart dette her»
ARTIKKELEN ER OVER FEM ÅR GAMMEL Det bekrefter hans advokat Marijana Lozic overfor VG. Han sier direkte at «Uten den politimannens hjelp, så hadde aldri pappa klart dette her» forklarer Lozic. Hun sier sønnen har forklart seg overfor Spesialenheten om forholdet mellom faren og den korrupsjonssiktede politimannen Eirik Jensen. Kontakt med Jensen Advokat Lozic ønsker ikke å kommentere konkret hva sønnen har sagt i avhør med spesialenheten. - Det eneste jeg kan si er at han har svart på spørsmål som går på hans kjennskap til saken. Det er heller ikke til å legge skjul på at han har kjent til kontakten faren hadde med Eirik Jensen, sier Lozic. Hun sier sønnen er overrasket over at faren har involvert Eirik Jensen i saken, og at han har vært bekymret for at faren skal oppfattes som en informant. - Men han er samtidig opptatt av å få frem at det faren sier om Jensen er riktig, sier Lozic. Uhyrlige anklager Påstanden fra Gjermund Cappelen er at Eirik Jensen har bistått han i årevis med å smugle inn narkotika til Norge, og at Jensen har tjent store penger på dette. Dette er bakgrunnen for at Eirik Jensen er siktet for grov korrupsjon. Påstanden blir avvist av Eirik Jensen og hans advokat, Jens Ove Hagen, omtaler anklagene som tidligere har kommet fra Cappelen som uhyrlige. VG har tidligere skrevet at sønnen forklarte, i likhet med sin far, at Eirik Jensen hadde fått betalt per kilo for innføringen av store mengder hasj til Norge. Tviler på sønnens forklaring Fredag ettermiddag ble sønnen til den narkosiktede investoren fremstilt for sin tredje fengsling. Han ble fengslet i fire nye uker. Politiet mener han fortsatt kan forspille bevis om han blir løslatt. De stiller seg også tvilende til sønnens påstand om at han ble tatt første gang han prøvde seg på en kjøretur med narkopenger på oppdrag fra sin far. - Jeg anker denne avgjørelsen i ettermiddag, sier Lozic. 26-åringen har blitt en del av etterforskningen fordi han før jul i fjor påtok seg oppgaven å kjøre en bil stappet med tre millioner kroner til Nederland. Vil leve videre Han ble tatt før han fikk startet kjøreturen. Det var meningen han skulle få 100.000 kroner for oppdraget. - Han har erkjent straffskyld for heleri. Han har forklart seg grundig om sitt kjennskap til saken, og slik jeg sa det i retten, så mener jeg det ikke er grunnlag for videre fengsling for min klient. Han er bare opptatt av å komme seg videre i livet, være med familien sin, vennene sine og fortsette i jobben sin, sier Lozic.
Sønnen til narkobaronen Gjermund Cappelen, er tydelig på at hans far aldri hadde vært der han var, om det ikke var for politimannen Eirik Jensen.